


KÖZZÉTÉTELI LISTA
Az intézmény általános bemutatkozása
Intézmény neve: Szári Napsugár Német Nemzetiségi Óvoda.

Székhelye: 2066 Szár Óvoda köz 3.

Fenntartó: Szári Német Nemzetiségi Önkormányzat

Óvodánk 2011 óta működik a jelenlegi új építésű épületben, amely korszerű 139 férőhelyes intézmény a falu központjában.

2025-től az óvoda már 5 csoporttal működik. A gyermekeket világos, tágas csoportszobák várják. Minden csoportszobához mosdó és terasz tartozik.
A hatalmas udvaron mini kresz pálya, 2 homokozó, mászókák, fészekhinta, mérleghinta, lengőhinták, különböző mozgásfejlesztő udvari játékok biztosítják a gyermekek számára a változatos játék lehetőségét.
Nagy tornatermünk nemcsak testnevelés foglalkozásokra, hanem különböző óvodai ünnepélyek, rendezvények megtartására is alkalmas.
Csoportjainkban 2-2 szakképzett óvónő, 5 dajka látja el a gyermekek gondozását, nevelését, fejlesztését. 9 óvónőnknek van német nemzetiségi óvodapedagógusi végzettsége, így minden csoportban biztosítjuk a nemzetiségi nevelést. Egy pedagógia asszisztens, egy karbantartó és egy óvodatitkár segíti mindennapi munkánkat. Intézményünkben fejlesztőszoba is található, melyben fejlesztőpedagógus képzettséggel is rendelkező óvónő foglalkozik a külön fejlesztést igénylő gyerekekkel. Itt a fejlesztik a Bicskei Pedagógiai Szakszolgálat szakemberei (logopédus és a gyógytestnevelő) az arra rászoruló gyerekeket. Az SNI ellátást igénylő gyerekek egyéni fejlesztésére gyógypedagógussal kötünk szükség szerint megbízási szerződést.

A korszerű eszközökkel ellátott melegítőkonyhában osztják szét csoportonként a tízórait, ebédet és az uzsonnát, melyet a helyi általános iskola konyhájáról szállítanak hozzánk.

Pedagógiai programunk Nagy Jenőné: Óvodai nevelés a művészetek eszközeivel c. programra épül, ez egészül ki a helyi sajátosságokkal. Legfőbb egyéni arculatunkat az határozza meg, hogy német nemzetiségi nevelés folyik intézményünkben. A német nyelvi fejlesztés megalapozása mellett a nemzetiségi hagyományok ápolása is fontos szerepet kap óvodai életünkben. 2015-ben német munkaközösséget alakítottunk, mely egy óvodai gyermektánccsoportot működtet.
Integráló óvoda vagyunk, befogadunk a sajátos nevelési igényű gyermekeket (az ellátható fogyatékosság típusai a szakértői és rehabilitációs bizottság véleménye alapján: a) testi, érzékszervi, értelmi, beszédfogyatékos, vagy egyéb pszichés fejlődési zavarral, súlyos tanulási, figyelem- vagy magatartásszabályozási zavarral küzdenek és integráltan oktathatók - max. 10 fő)

Büszkék vagyunk rá, hogy 2024-ben elnyertük az Örökös Zöld Óvoda címet. Feladatunknak érezzük a gyerekek természet iránti szeretetre és környezettudatosságra nevelését, az egészséges életmód alapjainak lerakását.


A felvételi lehetőségekről szóló tájékoztató
Óvodánkba a felvétel folyamatos a szabad férőhelyek függvényében. Kötelező felvételi körzetünk: Szár és Újbarok községek közigazgatási területe. Ezen területeken kívüli felvételi lehetőség a helyi jelentkezők számától függően lehetséges.
Beiratkozási időszak a következő nevelési évre: A fenntartó által meghatározott időpontban. (április 20.-és május 20. között), ennek hirdetménye a hirdetőtáblákon és az intézmény honlapján jelenik meg (www.napsugarkindergarten.hu)
A jelentkezéshez szükséges: a gyermek iratai (szül. anyakönyvi kivonat vagy személyi igazolvány, lakcímkártya, TAJ-kártya), a szülő iratai (személyi ig., lakcímkártya).
A beiratkozásra meghatározott idő
A beiratkozás folyamatosan lehetséges, évente egy időszakban beiratkozást tartunk a következő nevelési évre vonatkozóan.
Ezt a fenntartó engedélye alapján, de a törvényi előírásnak megfelelően április 20. és május 20. között tartjuk. Idejéről február 15-ig dönt a fenntartó, és ezt közzé tesszük az óvoda (www.napsugarkindergarten.hu) és a község (www.saar-ujb.hu) honlapján, a falvak hirdetőtábláin, a helyi újságban.

A fenntartó által engedélyezett osztályok, csoportok száma
5 csoport, 139 gyermek férőhely
A csoportok életkor szerint osztottak, vegyes életkorúak. A beiratkozó gyerekek életkora alapján igyekszünk homogén csoportokat szervezni, de a gyerekek életkori összetétele miatt jelenleg két vegyes csoport is működik .
Köznevelési feladatot ellátó intézményegységenként a térítési díj, a tandíj, egyéb díjfizetési kötelezettség jogcíme és mértéke
Étkezési díj: napi 533 Ft/+ áfa/gyermek, mely a napi háromszori étkezést foglalja magába.
Étkezési kedvezményt lehet kérni a 328/2011.(XII.29.) Kormányrendeletben foglaltak szerint:
. Étkezési kedvezmények a szülői nyilatkozatok alapján a törvényi előírásoknak megfelelően adhatók:
• Rendszeres gyermekvédelmi kedvezmény (100%-os támogatás)
• Tartósan beteg vagy fogyatékos (100%-os támogatás)
• Családjában tartósan beteg vagy fogyatékos gyermeket nevelnek (100%-os támogatás)
• Családjában három vagy több gyermeket nevelnek (100%-os támogatás)
• Nevelésbe vételét rendelte el a gyámhatóság (100%-os támogatás)
• Családjában az egy főre jutó havi jövedelem nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett, azaz nettó összegének 130%-át. (100%-os támogatás)
Amennyiben kitöltött adatokban bármilyen változás történik, azt 8 napon belül új nyilatkozat kitöltésével jelezni szükséges.

Egyéb térítési díjat nem kell fizetni az intézményben.


A fenntartó nevelési-oktatási intézmény munkájával összefüggő értékelésének nyilvános megállapításai és időpontjai
FENNTARTÓI ÉRTÉKELÉS

Értékelést végző: Szári Német Nemzetiségi Önkormányzat
Értékelt intézmény: Szári Napsugár Német Nemzetiségi Óvoda (2066 Szár, Óvoda köz 3., OM: 201789)
Ideje: 2026. szeptember

A Szári Német Nemzetiségi Önkormányzatnak, mint intézményfenntartónak, a nemzeti köznevelésről szóló 2011. évi CXC. törvény 83.§ (2) bek. e), h) pontjai alapján feladata az általa fenntartott köznevelési intézmények tevékenységének ellenőrzése, pedagógiai-szakmai eredményességének
megítélése.
Jelen értékelés az intézmény Éves munkatervének és Éves beszámolójának megismerése után,
valamint helyszíni ellenőrzés eredményeként jött létre.
Az ellenőrzés módszerei:
- dokumentumok vizsgálata, ellenőrzése, helyszíni ellenőrzés, interjúk

Ellenőrzés területei:
1. a működés törvényessége, a kötelező tanügyi dokumentumok vezetése
2. szakmai munka eredményessége, a Pedagógiai programban meghatározott feladatok
végrehajtása, a 2025/26-os nevelési év Éves munkaterve és Éves beszámolója alapján
3. gyermekvédelmi tevékenység
4. gyermekbalesetek megelőzése érdekében végzett tevékenység
5. gazdálkodási tevékenység


Megállapítások:

1. A működés törvényessége, a kötelező tanügyi dokumentumok vezetése
A 20/2021. (VIII.31.) EMMI rendelet 87-93. § előírja az óvodában kötelezően vezetendő
dokumentumokat és azok kötelező tartalmi elemeit.
Kötelezően vezetendő dokumentumok:
- Felvételi-előjegyzési napló
- Felvételi és mulasztási napló
- Óvodai törzskönyv
- Óvodai csoportnapló
- Gyermeki fejlődést nyomon követő dokumentáció
A kötelező dokumentumokat az intézmény, az előírásoknak megfelelően, az OVI-KRÉTA rendszerben vezeti.
A Felvételi-előjegyzési napló és a Mulasztási naplók és a Csoportnaplók is az online felületen megtekinthetőek, nyomtatásukra nem kerül sor.
Az OVI-KRÉTA elemeit megtekintettük, abban szerepelnek az intézmény adatai, a gyerekek
névsora, a csoportok adatai, a hiányzások nyomon követése, a gyerekek fejlődésének dokumentumai. A csoportnaplók vezetését is ebben a rendszerben végzik. Az online rendszer használatát, töltését az intézményen belül egységesítették, minden csoport azonos elvek szerint használja.
A gyerekek fejlődésének nyomon követésére kialakított fejlődési lapok jelenleg minden gyermekről ki vannak töltve, ám jelenleg átalakítás alatt vannak
A TÉR rendszert a központi irányítás megszüntette, új értékelési módot még nem hoztak létre, így a dolgozók értékelése a régi módon, az igazgató által történik.
A belső ellenőrzési tevékenység külső szakemberek irányításával történik, az ellenőrzés és
visszacsatolás folyamatos.
Dokumentumok nyilvánossága biztosított. Az intézmény eleget tesz a tájékoztatási
kötelezettségeinek, a szükséges dokumentumokat nyilvánosságra hozzák honlapjukon és az
intézményben.
A dokumentumok fenntartói véleményezését minden esetben kérik, az együttműködés
folyamatos és megfelelő.

2. Szakmai munka

A PP Az óvodai nevelés országos alapprogramjára épül, és figyelembe veszi a Nemzetiségi
nevelés irányelveit, valamint a sajátos nevelési igényű gyerekek nevelésének irányelveit. Az
Éves beszámoló és az Éves munkaterv elfogadásra benyújtották a fenntartónak. Az intézmény egyéni arculatát jól tükrözi az éves munkaterv és a kitűzött kiemelt feladatok.
Az előző évre kitűzött célok, feladatok, programok megvalósultak.
Szülői elégedettségmérést végeztek az év során az intézményben, mely nagyfokú elégedettséget mutatott. (Az összesített értékelés egy ötfokú skálán 4,57)
Az iskola visszajelzése alapján az első osztályba járó gyerekek többsége jól teljesíti az iskolai
elvárásokat.
A speciális ellátást igénylő gyerekek (beilleszkedési, magatartási, tanulási nehézséggel küzdő
és sajátos nevelési igényű) ellátását fejlesztőpedagógus, logopédus és gyógypedagógus
megbízásos alkalmazásával oldják meg. Logopédiai és gyógytestnevelési ellátást a Bicskei
Pedagógiai Szakszolgálat biztosítja.
A személyi feltételek jók, nincs betöltetlen álláshely az óvodában.
Az áttekintett dokumentumok és a helyszíni interjúk alapján eredményesnek, megfelelőnek
ítéljük a szakmai tevékenységet.

3. Az intézményben folyó nemzetiségi munka értékelése

Az intézményben mind a tárgyi, mind a személyi feltételek jól biztosítottak. A 11 óvodapedagógusból 9 rendelkezik nemzetiségi végzettséggel, így 3 csoportban mindkét óvónő, ami az egész napos nyelvi környezetet biztosítja. Egy pedagógus ebben az évben szerezte meg a nemzetiségi végzettséget, melyet az intézmény a tandíj fizetésével támogatott.
Az intézményben német munkaközösség működik, mely segíti az óvoda nemzetiségi rendezvényeinek megszervezését és a szakmai munka fejlődését. A kiemelt nevelési feladatok között minden évben megjelennek a nemzetiségi nevelés fejlesztésének lehetőségei, a beszámolóban értékelik az elért eredményeket.
Saját hagyományőrző tánccsoportja van az óvodának, mely aktív résztvevője a megyei nemzetiségi napoknak, óvodatalálkozóknak és a helyi rendezvényeknek is. Az intézmény a rendezvényeinken való
megjelenéssel részt vesz a település életében, saját rendezvényeibe igyekeznek bevonni a szülői közösséget.
Az óvoda kapcsolattartása a fenntartóval is jó, az intézmény megjelenése, dekorálása tükrözi a nemzetiségi jelleget.

4. Gyermekvédelmi tevékenység

Az intézménybe hátrányos helyzetű és halmozottan hátrányos helyzetű gyermek nem jár.
A pedagógusok minden új beiratkozónál családlátogatást végeznek, ezzel is segítik a
gyerekek családi hátterének megismerését, a jó kapcsolat kialakítását.
A nehezebb élethelyzetbe kerülő családokat segítők (pl. szakember) keresésével,
tanácsadással, beszélgetéssel segítik. Heti rendszerességgel tart fogadóórát az intézményben
a Bicskei Családsegítő Központ munkatársa. Folyamatos kapcsolatot tartanak a Szár
Községi Önkormányzat Család- és Gyermekjóléti Szolgálata családsegítőjével és a védőnővel. A kiemelt figyelmet igénylő gyerekekről megfelelő információval rendelkeznek, a napi fejlesztő
tevékenység mellett biztosítják a speciális pedagógiai ellátást.
Az óvoda pedagógusai együttműködnek a speciális ellátást nyújtó szakemberekkel,
tanácsaik alapján differenciált fejlesztést végeznek a csoportokban.
Szükség szerint kapcsolatot tartanak a kormányhivatallal, a gyámhivatallal, ill. egyéb
hivatalos szervekkel.

5. A gyermekbalesetek megelőzése érdekében végzett tevékenység

A biztonságos környezetet fontosnak tartja az intézmény vezetése. Ennek érdekében
folyamatosan ellenőrzik az épület és az udvar felszereléseit, eszközeit, és gondoskodnak
azok karbantartásáról.
A dolgozók tűz- és munkavédelmi oktatása és a tűzriadó gyakorlata szakemberek
segítségével évente történik.
A gyermekbalesetek megelőzése érdekében az éves tervezésben és a csoportnaplókban is
rögzítik az oktatási-nevelési feladatokat és azok megvalósulását.
Az intézményben 1 baleset történt a 2025/26-os nevelési évben (kartörés).

6. Gazdálkodási tevékenység

Az intézmény gazdasági vezetői feladatait az iskolával kötött megállapodás alapján az iskola
gazdasági vezetője látja el. A nevelési évben takarékos, biztonságos gazdálkodás folyt,
ennek köszönhetően is fejlesztés is történt. Az intézmény 2.350.000 Ft támogatást nyert a teraszok felújítására, amit saját költségvetésükből kiegészítettek, és 3 terasz felújítása megvalósult.
Új eszközök és játékok kerültek a csoportokba, a tornaterembe és az udvarra egyaránt.
A költségvetés tervezése és megvalósítása szabályszerűen történt.
7. Igazgató értékelése
Az intézmény szakmai irányítását, a vezetői tevékenységét, a dokumentumok elkészítését,
az eseti feladatok elvégzését (pályázat, beruházás) figyelembevéve munkáját az előzőekhez
hasonlóan magas színvonalon végezte.
Fenntartóként köszönöm az intézmény pedagógusainak és az őket segítő minden
dolgozójának a gyermekekért végzett lelkiismeretes munkáját!
További munkájukhoz sok sikert kívánunk!

Az óvoda működését, szakmai tevékenységét megfelelőnek, eredményesnek ítéljük.


Szár, 2026.09.14.

M. Szabó Tiborné
elnök
A nevelési-oktatási intézmény nyitva tartásának rendje
Nyitvatartási rend
-Az óvoda hétfőtől péntekig 6,30 és 17 óra között tart nyitva. Az általánostól eltérő nyitvatartási időt, azok napjait a munkatervben kell meghatározni, s erről a szülőket tájékoztatni kell.
-Az óvodában a nyitvatartási időn kívül csak előzetes bejelentés és engedélyezés alapján lehet tartózkodni, amennyiben az épület őrzése, az ellenőrzés biztosított.
-Ha az óvoda épületét, helyiségeit, létesítményeit bármely külső szervezet térítéssel vagy ingyenesen használja, és az óvoda nyitvatartási rendjétől eltérő időpontot igényel, akkor a megállapodásban rögzíteni kell, hogy a rendeltetésszerű használatáért ki a felelős.
-A nevelés nélküli munkanapok meghatározása az óvodai nevelési év munkarendjében történik, amely egy nevelési évben nem haladhatja meg az öt munkanapot. Az időpontról legalább 7 nappal a zárva tartást megelőzően kell a szülőket tájékoztatni.

Foglalkozási rend
-6,30 és 7 óra, valamint 16 és 17 óra között összevont csoporttal működünk;
-Az óvodai nevelés nélküli munkanapokon az óvodában ügyeletet kell biztosítani. A nem pedagógus-munkakörben foglalkoztatottak munkarendjüknek megfelelően dolgoznak.
-A nyári karbantartási, felújítási munkák ideje alatt – mely általában négy hét – az óvoda zárva tart. A zárva tartás kezdő és záró napjáról a szülőket február 15-ig tájékoztatni kell.
Fenntartónk megállapodást kötött Szárliget Község Önkormányzatával, mely alapján a zárás alatt ügyeletet igénylő gyerekeket a Szárligeti Hétszínvirán Óvoda fogadja ez idő alatt. Augusztus hónapban óvodánk fogadja a szárligeti ügyeletet kérőket.
Éves munkaterv alapján a nevelési évben, tanévben tervezett jelentősebb rendezvények, események időpontjai
Tevékenység, program határidő
- Évnyitó értekezlet 08.24.
- Családlátogatások 08.21.-31.
- Beszoktatás (tervek elkészítése, rögzítése a csoportnaplóba, gyerekek csoportba osztása, fogadása, beszoktatása, visszaszoktatása) szept.15.

- Zöld Óvoda éves munkatervének elkészítése szept.15.
- Német munkaközösség éves munkatervének elkészítése szept.15.
- Szülői értekezlet tartása szept. 7.-14.

- SZM gyűlés összehívása szept.30.
- Papírgyűjtés (iskolához csatlakozva) szept.28.
- Erntedankfest– szőlődarálás, préselés, must kóstolás, gyümölcsök kóstolása, játékos feladatok termésekkel, ének- tánc, részvétel a Szári Napokon, kirándulások, séták. szept. 14-18.
- Népmese hete – Könyvtár látogatás, Mese előadás szept.28-okt.2.
- Bábszínház (előadás a tornateremben) szept.14.
- Bozsik foci (felmérés, edzések beindítása, részvétel Bicskén) szept.
- Úszás (felmérés, buszrendelés, 10 alkalommal részvétel a bicskei tanuszodában) szept.-okt.
- Állatok Világnapja – témahét, meseelőadás (óvónők)
Állatvédelmi témahét programjai
- Happy-héthez csatlakozás okt. 5.-9.
- Madárdalos óvoda eseményeinek egyeztetése, szervezése okt.30.
- Iskolaérettségi vizsgálatok elvégzése, szülőkkel való megbeszélés szükség szerint, ill. szakszolgálathoz utalás okt.15.
- Német munkaközösség alakuló ülése, éves tervének elkészítése, gyermektánccsoport szervezése szept. 30.
- Tűzriadó gyakorlat, tűz és munkavédelmi oktatás szept. 4., szept.8.
- Nevelői értekezlet okt. 30.
- Márton napi kézműves foglalkozás családi délután keretében nov.10. kedd
- Fogadóóra nov.
- Egészséghét : Egészséges életmód, táplálkozás, a mozgás fontossága.
„Óvd magad, védd a környezeted!”-projekt nov. 16.-20.
- Mikulás ünnep ,meseelőadás dec.4.
- Adventi készülődés nov.30.-dec. 18.
- Karácsonyi ünnepség dec.16.
- Német munkaköz. – megbeszélés, karácsonyi meseelőadás előkészítése, próbái dec. 10.-17.
- Szülői értekezletek jan.25.- 29.
- Bábelőadás - egyeztetés alatt
- Nemzetiségi hét, német színházi előadás jan.18.-22.
- Farsang febr. 5.
- Kisze-báb égetés febr.25.
- Márc. 15. márc.12.
- Víz Világnapja márc. 16.
- Húsvét márc.22.
- A Föld Napja ápr.22.
- Óvodai beíratás fenntartó meghat. szerint (ápr.20. és május 20. között)
- Szülői értekezlet – nagycsoport iskolával egyeztetve
- Fogadóóra ápr. 12.-16.
- Bábelőadás a tornateremben márc.19.
- „TrachtTag” –felhíváshoz csatlakozás ápr.30.
- Anyák napja- csoportonként ajándék készítés, vers tanítás, személyes köszöntés május
- Madarak és fák napja május 10.
- Német munkaköz. – Megyei Nemzetiségi Napon részvétel a tánccsoporttal máj.29.
- Mézes-nap (Méhek világnapja) május 20.
- Évzáró május vége
- Gyógytestnevelés felmérés, eü. vizsgálat megszervezése, fogászati szűrővizsgálat szervezése egyeztetés alatt
- Gyermeknap jún. 8.
- Kirándulások: köz. és nagy csoport busszal június 15.

• Területek értékelése
• Elvárások értékelése
1. Pedagógiai folyamatok
-
• A stratégiai és operatív tervezés koherenciájának megvalósulása. Megfelelő
• Az intézményi stratégiai dokumentumok és a köznevelési célok összhangjának megvalósulása. Kiemelkedő
• A stratégiai tervek megvalósulásának elősegítése a nevelési évekre bontott éves tervek alkalmazásával. Kiemelkedő
• Az éves tervek és a beszámolók összhangjának megvalósulása. Kiemelkedő
• A pedagógiai folyamatok követhetők az óvodapedagógusok és az intézmény dokumentumaiban. Megfelelő
• Az intézményi célok elérését támogató ellenőrzési rendszer működtetése. Megfelelő
• Az intézményi önértékelés jogszabálynak megfelelő működtetése. Kiemelkedő
• A pedagógiai program alapelveivel és követelményeivel összhangban álló mérési, ellenőrzési és értékelési rendszer működtetése. Megfelelő
• Az ellenőrzés és a mérés, értékelés eredményeinek rendszeres visszacsatolása. Fejleszthető
Kiemelkedő tevékenységek
• Munkájuk során kiemelkedő szerepe van gyermekközpontúságnak, a támogató és empatikus légkör biztosításának.A nevelőmunkával elégedettek a szülők és a fenntartó. Mindent megtesznek a gyermek kognitív érzelmi,és szociális intelligenciájának a fejlődése érdekében. Az óvodapedagógusok a gyermekek eredményeiről fejlesztő céllal folyamatosan visszacsatolnak szülőknek és az életkornak, fejlettségi szintnek megfelelő formában a gyermeknek. A környezeti nevelés, fenntartható fejlődés pedagógiai programban megfogalmazott céljai megjelennek az intézmény éves tervezésében is. Magas színvonalú, a szülőkkel való partnerkapcsolat ápolása: folyamatos a tájékoztatás a gyermekek fejlettségéről, szülőkkel való aktív, tevékeny együttműködés valósul meg. Hagyományok ápolása, az egészséges életmódra, a mozgás szeretetére nevelés, a környezettudatos magatartás értékeinek sokfajta és folyamatos közvetítése a gyermekek és a szülők felé. Német nemzetiséghez kapcsolódó hagyományok széleskörű ápolása.
Fejleszthető tevékenységek
• A mérési, ellenőrzési, értékelési eredmények tudatos beépítése a pedagógiai folyamatokba, a csoportnaplóban a tervezés során. A pedagógusk ellenőrzése során szüskéges az értékelés írsábeli visszacsatolása
2. Személyiség- és közösségfejlesztés
-
• A pedagógiai programban meghatározottaknak megfelelő személyiségfejlesztési feladatok megvalósulása. Kiemelkedő
• A gyermekek személyes és szociális képességeinek fejlesztése és nyomon követhetőségének megvalósulása. Kiemelkedő
• A gyermekek szociális hátrányainak enyhítésére kidolgozott rendszer működtetése. Megfelelő
• A pedagógiai programmal összhangban lévő önálló tanulástámogatási gyakorlat megvalósítása. Kiemelkedő
• A pedagógiai programmal összhangban álló egészséges és környezettudatos életmódra nevelés támogatása. Kiemelkedő
• A pedagógiai programban megfogalmazott közösségfejlesztési feladatokkal összhangban lévő gyermekek közötti együttműködés támogatása. Kiemelkedő
• A több szinten és eredményesen szerveződő közösségépítő programok megvalósulása. Kiemelkedő
Kiemelkedő tevékenységek
• Támogató szervezeti és tanulási kultúra jellemzi az óvodát. Támogató pedagógusi attitűd, a gyerekek, szülők elfogadása, az érzelmi biztonságot nyújtó szeretetteljes légkör. Az intézmény kollektívája mindennapi tevékenysége során a gyermekek személyiségfejlődésének segítését célozza. Nevelési módszereikkel olyan mintát igyekeznek nyújtani, mely nemcsak az óvodai életre, hanem a családok mindennapi életére is pozitív hatást gyakorol. Nagy hangsúlyt fektetnek a környezettudatos életmódra nevelése, mindez megjelenik a munkatervben, beszámolókban. A közösségfejlesztő tevékenységek, programok az intézmény hagyományaival és a gyermekek személyes kompetenciáinak fejlesztésével összhangban történnek. Nagyon jó kapcsolatot ápolnak szülőkkel,
Fejleszthető tevékenységek
• A fejlesztés megvalósulása, összesítése általánosan jelenik meg a dokumentumokban, javasolt a visszacsatolás . Javasolt a tehetséges gyermekek részére részletesebb fejlesztés kidolgozása. Mérési eredmények beépítése a nevelő munkába.
3. Az intézményben folyó pedagógiai munkával összefüggő eredmények
-
• Az eredményességi mutatók nyilvántartása, az eredmények rendszeres elemzése és azok visszacsatolásának megvalósulása. Megfelelő
• A kiemelt nevelési és tanítási célok elvárásainak megfelelő eredmények teljesülése. Kiemelkedő
• A belső és külső mérési eredmények intézményi szintű közös elemzése, a szakmai tanulságok levonása és visszacsatolása. Fejleszthető
• Kidolgozott és gyakorlatban működő a gyermekek tanulási útjának követése. Kiemelkedő
Kiemelkedő tevékenységek
• A nevelőtestület büszke az intézményére, az általuk elért eddigi eredményeikre, sikereikre. Az intézmény partner központúan működik, ápolják, bővítik kapcsolataikat. A szülők az interjú során megelégedésüknek adtak hangot, elismerően nyilatkoztak az intézményben folyó pedagógiai munkáról, a pedagógusok és pedagógiai munkát segítők gyermekszeretetéről, elhivatottságáról. ,szülők elégedettsége a gyermekeik eredményei igazolják, jellemzőek a testvérek az intézményben. /szülői interjú/. Az alkalmazotti közösséget hatékony együttműködés jellemzi.
Fejleszthető tevékenységek
• Az eredményességi mutatók összevetése és írásban történő rögzítése, amelynek tudatos felhasználása növelheti a pedagógia munka hatékonyságát.
4. Belső kapcsolatok, együttműködés, kommunikáció
-
• A pedagógusok többszintű együttműködésének és szakmai munkájuk intézményi célokkal összhangban történő megvalósulása. Kiemelkedő
• Rendszeres, magas színvonalú belső tudásmegosztás. Kiemelkedő
• Folyamatos és hatékony, több csatornán működő kommunikációs rendszer működése. Kiemelkedő
Kiemelkedő tevékenységek
• Az óvodapedagógusok elkötelezettek az óvodapedagógus szakma és saját intézményük iránt. Szakmai együttműködés jellemzi az intézmény belső kapcsolatrendszerét. Az együttműködés fő célja az intézményben folyó nevelő-oktató munka színvonalának és minőségének segítése, fenntartása.Folyamatos és hatékony, több csatornán működő kommunikációs rendszer működtetnek. A mindennapos kommunikáció szülők-pedagógusok-vezető között nagyon jól működik. A vezető részese a minden napoknak, jelenlétével biztosítja az állandóságot. Az óvodapedagógus egymás közötti szakmai kapcsolata, segítik, mentorálják egymást. A vezető szakmai elkötelezettsége, szakmai támogató attitűdje.
Fejleszthető tevékenységek
• Az eddig elért eredmények szinten tartása, fenntartása, továbbfejlesztése.
5. Az intézmény külső kapcsolatai
-
• A pedagógiai program céljainak megvalósítását támogató partneri kapcsolatok kialakítása. Kiemelkedő
• A partnerekkel való együttműködés az intézményi dokumentumokban szabályozott. Kiemelkedő
• A partnerek tájékoztatása rendszeres, szabályozott. Kiemelkedő
• Az intézmény közéletben való részvétele nyomon követhető. Kiemelkedő
Kiemelkedő tevékenységek
• Az intézmény Pedagógiai Programjával összhangban megtörténik a külső partnerek azonosítása, köztük a kulcsfontosságú partnerek kijelölése. Rendszeresen figyelemmel kísérik elégedettségüket elvárásaikat és kölcsönös együttműködéssel, minél több szülő, partner önkéntes bevonásával, szakmai összefogással elősegítik a hatékony nevelési feltételeket, az esélyteremtést, és felzárkóztatást. Hagyományok ápolása, a német nemzetiséghez kapcsolodó hagyományok ápolása, német nyelv használata. Fenntartóval való hatékony együttműködés. A közéletben való aktív részvétel ( település jeles napjai, a német nemzetiségi önkormányzat által megrendezésre kerülő események, az iskolával és további, szintén német nemzetiségű oktatás intézményekkel való kapcsolat ápolása.
Fejleszthető tevékenységek
• Az intézmény munkájának elismerése a közösségformáló tevékenységeken való részvételért.
6. A pedagógiai működés feltételei
-
• Az intézmény nevelési/tanítási struktúrájának, pedagógiai értékeinek, céljainak megfelelő infrastruktúra biztosítása. Kiemelkedő
• A különleges bánásmódot igénylő gyermekek nevelésének, tanításának megfelelő tárgyi környezet kialakítása. Kiemelkedő
• Rendszeres és nyomon követhető a digitális eszközhasználat. Kiemelkedő
• Átgondolt, tervezett, az intézmény pedagógiai értékeinek, céljainak megfelelő humánerőforrás-szükséglet biztosítása. Kiemelkedő
• Magas szintű és hatékony szervezeti kultúra megléte jellemző. Kiemelkedő
• Az intézmény hagyományápoló, hagyományteremtő tevékenysége megvalósul. Kiemelkedő
• Szabályozott felelősség- és hatáskörmegosztás. Kiemelkedő
• A munkatársak döntéselőkészítésbe való bevonása. Kiemelkedő
• Innovációra nyitott szervezeti kultúra működése. Kiemelkedő
Kiemelkedő tevékenységek
• Példaértékű elhivatottság jellemzi a kollektívát, gyermekközpontúság és demokratikus vezetői szemlélet valósul meg. A vezetőség kiemelkedően igyekszik megragadni azokat a lehetőségeket, amelyek a szervezeti feltételeket javíthatják. Hagyományápolás. Az intézmény számára kiemelten fontosak a hagyományai a nevelő-oktató munka hatékonyságának érdekében. Sokféle programot biztosítanak a gyerekeknek, több, a szülők felé is nyitott óvodai programokat szerveznek. Magatartásában és kommunikációjában hiteles és etikus, dolgozói előtt jó példát mutató demokratikus vezető.
Fejleszthető tevékenységek
• Ezen e területen nem kívánok fejlesztést javasolni, az eddig elért színvonalas munka hatékonyságának megőrzése!
7. Az intézménytípusra vonatkozó nevelési, nevelési-oktatási irányelvben meghatározottak
-
• A Kormány és a köznevelésért felelős miniszter által kiadott Óvodai nevelés országos alapprogramban meghatározott célok és a pedagógiai program összhangja. Kiemelkedő
• Az intézményi tervezési dokumentumok alapja a pedagógiai programban szereplő kiemelt stratégiai célok megvalósítása. Kiemelkedő
Kiemelkedő tevékenységek
• A pedagógiai program a jogszabályi és tartalmi elvárásokkal összhangban, a Kormány és az oktatásért felelős miniszter által kiadott Óvodai nevelés országos alapprogramban foglaltakkal egyetértésben fogalmazza meg az intézmény sajátos nevelési-/tanulási feladatait, céljait. Terveik nyilvánosak, megtekinthetők. Az intézmény folyamatosan nyomon követi a pedagógiai programjában foglaltak megvalósulását. Kormány és a köznevelésért felelős miniszter által kiadott Óvodai nevelés országos alapprogramban meghatározott célok és a pedagógiai program összhangja. Az intézményi tervezési dokumentumok alapja a pedagógiai programban szereplő kiemelt stratégiai célok megvalósítása. A pedagógusok a pedagógiai programmal azonosulnak. Az innovációra nyitott nevelőtestület.
Fejleszthető tevékenységek
• Az intézménytípusra vonatkozó nevelési, nevelési-oktatási irányelvben meghatározott országos szakmai elvárásoknak és az intézményi céloknak való megfelelés az óvodában megfelelő színvonalú.

